歲暮自貽
作者：邵雍
朝代：宋

paragraphs: 當年志意欲橫秋，今日思之重可羞。
事到强圖皆屑屑，道非真得盡悠悠。
靜中照物情難隠，老後看書味轉優。
談麈從容對賓客，薦章重疊誤公侯。
已蒙賢傑開青眼，不顧妻孥怨白頭。
谷口鄭真焉敢望，壽陵餘子若爲謀。
鼎間龍虎忘看守，棋上山河廢講求。
一枕晴窗睡初覺，數聲幽鳥語方休。
林泉好處將詩買，風月佳時用酒酬。
三百六旬如去箭，肯教襟抱落閑愁。